Predlog UREDBA EVROPSKEGA PARLAMENTA IN SVETA o uvedbi posebnih začasnih ukrepov za zaposlovanje uradnikov in začasnih uslužbencev Evropske unije zaradi pristopa Hrvaške /* COM/2012/0377 final - 2012/0224 (COD) */





OBRAZLOŽITVENI MEMORANDUM 1. OZADJE PREDLOGA Priloženi predlog uredbe obravnava vidike zaposlovanja zaradi pristopa Hrvaške k Evropski uniji s 1. julijem 2013. Pri preteklih širitvah so bili sprejeti posebni ukrepi za zaposlovanje državljanov držav, ki so vstopale v Unijo. Zato je bilo treba pri vsaki od teh širitev sprejeti uredbo Sveta o začasnem odstopanju od ustreznih določb kadrovskih predpisov[1] v zvezi z zaposlovanjem. Glavne značilnosti predloga so: 1. Odstopanje od kadrovskih predpisov naj bi trajalo do 30. junija 2018. 2. Uredba predvideva, da se organizirajo natečaji za izbiro uradnikov s Hrvaške na nacionalni ravni. 3. Natečaji za hrvaške državljane se lahko organizirajo in seznami uspešnih kandidatov pripravijo pred pristopom te države k Uniji. Vendar so lahko državljani posamezne države imenovani na delovno mesto uradnika v institucijah, šele ko se država dejansko pridruži Uniji. 4. Institucije lahko odstopajo od zahteve, da morajo prosta delovna mesta v institucijah objaviti. Vendar pa prosta delovna mesta lahko objavijo, če tako želijo. Vsaka institucija bo določila število uradnikov in začasnih uslužbencev iz države kandidatke, ki bodo zaposleni v skladu z določbami te uredbe o odstopanju od ustreznih določb kadrovskih predpisov. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ni relevantno. 3. PRAVNI ELEMENTI PREDLOGA Predlaga se odstopanje od določb drugega in tretjega odstavka člena 4, člena 7(1), člena 27 ter točk (a) in (b) člena 29(1) kadrovskih predpisov ter odstopanje od pogojev za zaposlitev drugih uslužbencev Evropske unije, kolikor se nanašajo na uporabo navedenih določb kadrovskih predpisov za zaposlitev začasnih uslužbencev. 2012/0224 (COD) Predlog UREDBA EVROPSKEGA PARLAMENTA IN SVETA o uvedbi posebnih začasnih ukrepov za zaposlovanje uradnikov in začasnih uslužbencev Evropske unije zaradi pristopa Hrvaške EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, in zlasti člena 336 Pogodbe, ob upoštevanju predloga Evropske komisije, ki ga je ta predložila po pridobitvi mnenja Odbora za kadrovske predpise, po posredovanju osnutka zakonodajnega akta nacionalnim parlamentom, ob upoštevanju mnenja Sodišča[2], ob upoštevanju mnenja Računskega sodišča[3], v skladu z rednim zakonodajnim postopkom, ob upoštevanju naslednjega: (1) Zaradi pristopa Hrvaške s 1. julijem 2013 bi bilo treba sprejeti posebne začasne ukrepe, ki odstopajo od kadrovskih predpisov za uradnike Evropske unije (v nadaljnjem besedilu: kadrovski predpisi) in pogojev za zaposlitev drugih uslužbencev Evropske unije. (2) Glede na relativno velikost države pristopnice in število oseb, ki jih to potencialno zadeva, bi morali ti ukrepi, čeprav začasni, ostati v veljavi dovolj dolgo. Najustreznejši datum za prenehanje veljavnosti teh ukrepov bi bil 30. junij 2018. (3) Glede na potrebo, da se predvideno število oseb zaposli čim prej po pristopu, bi bilo treba to uredbo sprejeti pred dejanskim dnem pristopa – SPREJELA NASLEDNJO UREDBO: Člen 1 1. Ne glede na določbe drugega in tretjega odstavka člena 4, člena 7(1), člena 27 ter točk (a) in (b) člena 29(1) kadrovskih predpisov se lahko od dejanskega dne pristopa Hrvaške do 30. junija 2018 prosta delovna mesta zapolnijo z imenovanjem hrvaških državljanov za uradnike, in sicer v okviru predvidenega števila delovnih mest in ob upoštevanju proračunskih razprav. 2. Ti uradniki se imenujejo od dejanskega dne pristopa in razen za visoke uradnike (generalne direktorje ali enakovredne funkcije v razredu AD 16 ali AD 15 in direktorje ali enakovredne funkcije v razredu AD 15 ali AD 14) po opravljenih natečajih, in sicer bodisi na podlagi kvalifikacij ali preizkusov ali na podlagi obojih, ki se organizirajo, kakor predvideva Priloga III h kadrovskim predpisom. Člen 2 1. Odstopanje iz člena 1(1) te uredbe se smiselno uporablja tudi za zaposlitev hrvaških državljanov kot začasnih uslužbencev. 2. Ti začasni uslužbenci se zaposlujejo od dejanskega dne pristopa. Člen 3 Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] V zvezi s širitvijo leta 2004 glej UL L 67, 5.3.2004, str. 1. V zvezi s širitvijo leta 2007 glej UL L 335, 1.12.2006, str. 5. [2] UL C , , str. . [3] UL C , , str. .